PMIndiaData/PMIndiaSum huggingface dataset:
એક્સ્પો 2020 દુબઈ ખાતે ભારતીય પેવેલિયનમાં મેળાવડાને પ્રધાનમંત્રી શ્રી નરેન્દ્ર મોદીનું સંબોધન

નમસ્તે! એક્સ્પો 2020 દુબઈ ખાતે ભારતીય પેવેલિયનમાં આપ સૌનું સ્વાગત છે. આ એક ઐતિહાસિક એક્સ્પો છે. મધ્ય પૂર્વ, આફ્રિકા અને દક્ષિણ એશિયા પ્રદેશમાં યોજાનારું આ પ્રથમ છે. આ એક્સ્પોમાં ભારત એના સૌથી મોટા પેવેલિયન્સ પૈકીના એક સાથે ભાગ લઈ રહ્યું છે. મને ખાતરી છે કે યુએઈ અને દુબઈ સાથે આપણા ગાઢ અને ઐતિહાસિક સંબંધો વધુ નિર્માણ કરવામાં આ એક્સ્પો લાંબી મજલ કાપશે. સરકાર અને ભારતના લોકો વતી હું સૌ પ્રથમ યુએઈના પ્રમુખ અને અબુધાબીના શાસક મહામહિમ શ્રી શેખ ખલિફા બિન ઝાયેદ બિન અલ નહ્યાનને શુભકામનાઓ પાઠવીને શરૂઆત કરવા માગું છું. હું યુએઈના પ્રધાનમંત્રી અને ઉપરાષ્ટ્રપતિ તેમજ દુબઈના શાસક મહામહિમ શ્રીમાન શેખ મોહંમદ બિન રશીદ અલ મક્તૂમને હ્રદયપૂર્વક અભિનંદન પાઠવવા માગું છું. હું મારા બંધુ, અબુધાબીના ક્રાઉન પ્રિન્સ મહામહિમ શ્રીમાન શેખ મોહંમદ બિન ઝાયેદ અલ નહ્યાનને પણ મારી શુભકામનાઓ પાઠવું છું. આપણી વ્યૂહાત્મક ભાગીદારીમાં આપણે જે પ્રગતિ સાધી છે એમાં તેઓ નિમિત્ત રહ્યા છે. આપણા બેઉ દેશોની પ્રગતિ અને સમૃદ્ધિ માટે આપણું કાર્ય ચાલુ રાખવા હું આશાવાદી છું. મિત્રો, એક્સ્પો 2020નો મુખ્ય વિષય છે: કનેક્ટિંગ માઇન્ડ્સ, ક્રિએટિંગ ધ ફ્યુચર. આ થીમની ભાવના આપણે ન્યુ ઇન્ડિયા-નૂતન ભારતના સર્જન માટે આગળ વધીએ છીએ ત્યારે ભારતના પ્રયાસોમાં પણ દેખાય છે. ભવ્ય રીતે એક્સ્પો 2020 આયોજિત કરવા માટે હું યુએઈ સરકારને અભિનંદન પણ આપવા માગું છું. આ એક્સ્પો સદીમાં એક વાર આવતી મહામારીની સામે માનવજગતની સ્થિતિસ્થાપક્તાની સાબિતી પણ છે. મિત્રો, ભારતના પેવેલિયનનો થીમ છે: ઓપનનેસ, ઓપર્ચ્યુનિટી અને ગ્રોથ. આજે ભારત વિશ્વના સૌથી ખુલ્લા દેશોમાંનો એક છે. તે જ્ઞાન, ભણતર માટે ખુલ્લો છે, યથાર્થદર્શન માટે ખુલ્લો છે, નવીનીકરણ માટે ખુલ્લો છે, રોકાણ માટે ખુલ્લો છે. અને એટલે જ હું, આપને અમારા દેશમાં આવવા અને રોકાણ કરવા આમંત્રણ આપું છું. આજે, ભારત તકોની ભૂમિ છે. પછી તે કલાનું ક્ષેત્ર હોય કે વાણિજ્યનું, ઉદ્યોગ હોય કે શિક્ષણ, અહીં શોધવા માટેની તકો, ભાગીદારી માટેની તકો, પ્રગતિ કરવા માટેની તકો રહેલી છે. ભારત આવો અને આ તકોને તલાશો. ભારત આપને મહત્તમ વિકાસ પણ પ્રદાન કરે છે. વિકાસ વ્યાપમાં, વિકાસ મહત્વાકાંક્ષામાં, વિકાસ પરિણામોમાં. ભારત આવો અને અમારી વિકાસ ગાથાનો હિસ્સો બનો. મિત્રો, ભારત એની વાઇબ્રન્સી અને વિવિધતા માટે જાણીતો છે. અમારે ત્યાં સંસ્કૃતિઓ, ભાષાઓ, ભોજન, કલા, સંગીત અને નૃત્યના વિવિધ સ્વરૂપો છે. આ વિવિધતા અમારા પેવેલિયનમાં પરાવર્તિત થાય છે. એવી જ રીતે, ભારત પ્રતિભાઓનું પાવર હાઉસ છે. અમારો દેશ ટેકનોલોજી, સંશોધન અને નવીનીકરણના વિશ્વમાં ઘણી આગેકૂચ કરી રહ્યો છે. અમારો આર્થિક વિકાસ વારસાગત ઉદ્યોગો અને સ્ટાર્ટ અપ્સના સંયોજનથી સંપન્ન છે. ભારતનું પેવેલિયન આ બહુવિધ ક્ષેત્રોમાં શ્રેષ્ઠ ભારતને પ્રદર્શિત કરશે. તે આરોગ્ય, ટેક્સ્ટાઇલ્સ, ઇન્ફ્રાસ્ટ્રક્ચર, સેવા અને બીજા વધુ જેવા બહુવિધ ક્ષેત્રોમાં રોકાણની તકોને પણ પ્રદર્શિત કરશે. છેલ્લા સાત વર્ષોમાં, ભારત સરકારે આર્થિક વિકાસને વેગ આપવા ઘણા સુધારા હાથ ધર્યા છે. અમે આ વલણ ચાલુ રાખવા વધુ સુધારા કરતા રહીશું. મિત્રો, ભારત અમૃત મહોત્સવ રૂપે આઝાદીના 75 વર્ષો ઉજવી રહ્યું છે ત્યારે અમે દરેકને ભારતના પેવેલિયનની મુલાકાત લેવા અને પુનરુત્થાન કરતા ન્યુ ઈન્ડિયામાં તકોનો લાભ લેવા આમંત્રિત કરીએ છીએ. આપણે સૌ સબ કા સાથ, સબ કા વિકાસ, સબ કા વિશ્વાસ, સબ કા પ્રયાસની સાથે વિશ્વને જીવવા માટેનું વધુ સારું સ્થળ બનાવીએ. આભાર, ખૂબ ખૂબ ધન્યવાદ
પીએમ 3જી ડિસેમ્બરે ઈન્ફિનિટી ફોરમનું ઉદ્ઘાટન કરશે

પ્રધાનમંત્રી શ્રી નરેન્દ્ર મોદી 3જી ડિસેમ્બર, 2021ના રોજ સવારે 10 વાગ્યે વીડિયો કોન્ફરન્સિંગ દ્વારા ઈન્ફિનિટી ફોરમ, ફિનટેક પર વિચારશીલ નેતૃત્વ મંચનું ઉદ્ઘાટન કરશે. 3 અને 4 ડિસેમ્બર, 2021 ના રોજ
પ્રધાનમંત્રી 26 જૂનને શુક્રવારના રોજ ‘આત્મનિર્ભર ઉત્તરપ્રદેશ રોજગાર અભિયાન’નો પ્રારંભ કરશે

કોવિડ-19 મહામારીના કારણે સામાન્ય અને ખાસ કરીને વિસ્થાપિત શ્રમિકોના કાર્યદળ પર ખૂબ જ વિપરિત અસર પડી છે. કેટલાક રાજ્યોમાં ઘણી મોટી સંખ્યામાં વિસ્થાપિત શ્રમિકો તેમના વતનમાં પરત આવ્યા છે. આ કારણે કોવિડ-19નો ચેપ વધુ ફેલાવાના પડકારની સાથે સાથે, વતન પરત આવેલા આવા વિસ્થાપિત શ્રમિકો તેમજ ગ્રામીણ કામદારોને પાયાની સુવિધાઓ પૂરી પાડવાના તેમજ આજીવિકાના વિવિધ માધ્યમો ઉપલબ્ધ કરાવવાના પડકારો પણ ઉભા થયા છે. ભારત સરકારે વિવિધ ક્ષેત્રોને વેગ આપવા માટે આત્મનિર્ભર ભારત પેકેજની જાહેરાત કરી છે. દેશમાં પછાત પ્રદેશોમાં ઇન્ફ્રાસ્ટ્રક્ચરનું સર્જન કરવાની સાથે સાથે મોટી સંખ્યામાં આવા લોકો માટે રોજગારીનું સર્જન કરવાના ઉદ્દેશ સાથે 20 જૂન 2020ના રોજ ગરીબ કલ્યાણ રોજગાર અભિયાનનો આરંભ કરવામાં આવ્યો છે. ઉત્તરપ્રદેશમાં, અંદાજે 30 લાખ વિસ્થાપિત શ્રમિકો દેશના વિવિધ ભાગોમાંથી પરત આવ્યા છે. ઉત્તરપ્રદેશના 31જિલ્લામાં અંદાજે 25,000થી વધુ પરત આવેલા વિસ્થાપિત શ્રમિકો છે. આમાં પાંચ મહત્વાકાંક્ષી જિલ્લાનો પણ સમાવેશ થાય છે. ઉત્તરપ્રદેશ સરકારે ઉદ્યોગો અને અન્ય સંગઠનો સાથે ભાગીદારી કરીને અનોખી “આત્મનિર્ભર ઉત્તરપ્રદેશ રોજગાર અભિયાન” પહેલ તૈયાર કરી છે જે ભારત સરકાર અને રાજ્ય સરકારો દ્વારા હાથ ધરવામાં આવેલા કાર્યક્રમો જેવી જ છે. આ અભિયાનમાં લોકોને રોજગારી પૂરી પાડવી, સ્થાનિક ઉદ્યોગોને પ્રોત્સાહન આપવું અને રોજગારીની તકો પૂરી પાડવા માટે ઔદ્યોગિક સંગઠનો તેમજ અન્ય સંગઠનો સાથે ભાગીદારી કરવી વગેરે પર વિશેષ ધ્યાન કેન્દ્રિત કરવામાં આવ્યું છે. પ્રધાનમંત્રી શ્રી નરેન્દ્ર મોદી દ્વારા 26 જૂન 2020ને શુક્રવારના રોજ સવારે 11 કલાક વીડિયો કોન્ફરન્સના માધ્યમથી આ અભિયાનનો શુભારંભ કરવામાં આવશે. ઉત્તરપ્રદેશના મુખ્યમંત્રી પણ આ પ્રસંગે ઉપસ્થિત રહેશે. વધુમાં, ઉત્તરપ્રદેશના સંબંધિત મંત્રાલયોના મંત્રીઓ પણ આ વર્ચ્યુઅલ પ્રારંભ કાર્યક્રમમાં ભાગ લેશે. પ્રધાનમંત્રી ઉત્તરપ્રદેશના છ જિલ્લાના ગામવાસીઓ સાથે વાર્તાલાપ કરશે. ઉત્તરપ્રદેશના તમામ જિલ્લાના ગામડાંઓ સામાન્ય સેવા કેન્દ્રો અને કૃષિ વિજ્ઞાન કેન્દ્રોના માધ્યમથી આ કાર્યક્રમમાં ભાગ લેશે અને આ સમયે કોવિડ-19 મહામારીને ધ્યાનમાં રાખીને સામાજિક અંતરના તમામ માપદંડોનું ચુસ્ત પાલન કરવામાં આવશે.
પ્રધાનમંત્રી આવતીકાલે નવી દિલ્હીમાં ઇસ્કોન ખાતે ગીતા આરાધના મહોત્સવમાં ભાગ લેશે

પ્રધાનમંત્રી શ્રી નરેન્દ્ર મોદીએ 26 ફેબ્રુઆરી, 2019નાં રોજ ઇસ્કોન-ગ્લોરી ઑફ ઇન્ડિયા કલ્ચરલ સેન્ટર, ઇસ્ટ ઑફ કૈલાશ, નવી દિલ્હી ખાતે ગીતા આરાધના મહોત્સવમાં ઉપસ્થિત રહેશે. આ કાર્યક્રમમાં પ્રધાનમંત્રી વિશ્વભરનાં ઇસ્કોનનાં શ્રદ્ધાળુઓએ તૈયાર કરેલી ભગવદ ગીતાનું અનાવરણ કરશે. આ ભગવદ ગીતા 2.8 મીટરની અને 800 કિલોથી વધારે વજન ધરાવતી દુનિયાની વિશિષ્ટ ભગવદ ગીતા છે. તેમાં ટીકા સાથે ભગવદગીતાનાં મૂળ મંત્રો રહેલા છે. પ્રધાનમંત્રી તેનું અધિકૃત અનાવરણ કરવા ભગવદ ગીતાનું પાનું ફેરવશે. પ્રધાનમંત્રી અહિં ઉપસ્થિત લોકોને સંબોધન પણ કરશે.
પ્રધાનમંત્રી ગોરખપુરની સ્થિતિ પર સતત નજર રાખી રહ્યા છે

પ્રધાનમંત્રી શ્રી નરેન્દ્ર મોદી ગોરખપુરની સ્થિતિ પર સતત દેખરેખ રાખી રહ્યા છે. પ્રધાનમંત્રીએ કહ્યું કે, “તેઓ ગોરખપુરની સ્થિતિ પર સતત નજર રાખી રહ્યા છે અને કેન્દ્ર સરકાર તેમજ ઉત્તર પ્રદેશ સરકારના સત્તાધીશો સાથે સતત સંપર્કમાં છે. કેન્દ્રીય આરોગ્ય રાજ્ય મંત્રી અનુપ્રિયા પટેલ અને કેન્દ્રીય આરોગ્ય સચિવ ગોરખપુરની પરિસ્થિતિનો તાગ મેળવશે.”
કેબિનેટે ભારત અને આંતરરાષ્ટ્રીય સીબેડ સત્તામંડળ વચ્ચે પોલી મેટેલિક સલ્ફાઈડના સંશોધન કરાર પર હસ્તાક્ષર કરવાની મંજૂરી આપી.

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલ કેબિનેટે 10,000 ચોરસ કિલોમીટરના ફાળવાયેલ ક્ષેત્રમાં પોલી મેટેલિક સલ્ફાઈડ સાથે સંબંધિત સંશોધન અને અન્ય વિકાસાત્મક પ્રવૃત્તિઓ ચલાવવા માટે પૃથ્વી વિજ્ઞાન મંત્રાલયને આંતરરાષ્ટ્રીય સીબેડ સત્તામંડળ (આઈએસએ)ની સાથે 15 વર્ષના કોન્ટ્રાક્ટ પર હસ્તાક્ષર કરવાની પોતાની મંજૂરી આપી દીધી છે. આ સંશોધન હિન્દ મહાસાગરમાં સ્થિત કેન્દ્રીય અને પશ્ચિમ ભારતીય રિજ (એસડબલ્યુઆઈઆર) ના ભાગોમાં કરવામાં આવશે. 15 વર્ષના કોન્ટ્રેક્ટ પર હસ્તાક્ષર કરીને ભારતને હિન્દ મહાસાગરમાં કેન્દ્રીય ભારતીય રિજ અને દક્ષિણ પશ્ચિમ ભારતીય રિજમાં ફાળવાયેલ પોલી મેટેલિક સલ્ફાઈડના સંશોધનના વિશેષાધિકાર ઔપચારિક રીતે પ્રાપ્ત થશે. આ ઉપરાંત હિન્દ મહાસાગરમાં ભારતની ઉપસ્થિતિ પણ વધશે જ્યાં ચીન, કોરિયા અને જર્મની જેવા અન્ય ખેલાડીઓ પણ સક્રિય છે. આ કાર્યક્રમ જુદા જુદા રાષ્ટ્રીય સંસ્થાનો અને સંશોધન પ્રયોગશાળાઓ / સંગઠનોની ભાગીદારીથી પૃથ્વી વિજ્ઞાન મંત્રાલય દ્વારા લાગુ કરવામાં આવશે. પૃષ્ઠભૂમિ લોખંડ, તાંબુ, જસત, ચાંદી, સોનું, પ્લેટિનમથી યુક્ત ઊંડા સીબેડ પોલી મેટેલિક સલ્ફાઈડ એક પરિવર્તનીય સંઘટનોમાં ખનિજકૃત ચિમનીઓના માધ્યમથી દરિયાઈ ક્રસ્ટના આંતરિક ભાગથી ગરમ મેગ્મા ઓવરફ્લો થવાને કારણે બનેલા ગરમ પ્રવાહીના અવક્ષેપ છે. મહાસાગર રિજોમાં પીએમએસ એ પોતાના લાંબા ગાળાના વાણિજ્યિકની સાથે સાથે વ્યુહાત્મક મૂલ્યોને કારણે દુનિયાનું ધ્યાન પોતાના તરફ દોર્યુ છે. દરિયાઈ કાયદા પર સંયુક્ત રાષ્ટ્ર કન્વેન્શન (યુએનસીએલઓએસ) હેઠળ આંતરરાષ્ટ્રીય સીબેડ સત્તાધિકરણ (આઈએએસ)એ હિન્દ મહાસાગરના કેન્દ્રીય ભારતીય રિજ (સીઆઈઆર) 85 દક્ષિણ – પશ્ચિમ ભારતીય રિજ (એસડબલ્યુઆઈઆર) ક્ષેત્રમાં પોલી મેટેલિક સલ્ફાઈડ (પીએમએસ)ના સંશોધન માટે 15 વર્ષની યોજના સાથે 10,000 ચોરસ કિ.મી. ક્ષેત્રની ફાળવણી કરવા માટે પૃથ્વી વિજ્ઞાન મંત્રાલય (એમઓઈએસ) દ્વારા પ્રસ્તુત આવેદનને પોતાની મંજૂરી આપી દીધી છે. આઈએએસ આંતરરાષ્ટ્રીય જળ સીમામાં સમુદ્રતળના નિર્જીવ સંસાધનોને નિયંત્રિત કરે છે.
પ્રધાનમંત્રીએ પ્રગતિ મારફતે વાતચીત કરી  
પોતાનાં બીજા કાર્યકાળમાં પ્રગતિની પહેલી બેઠકમાં પ્રધાનમંત્રીએ વર્ષ 2022 સુધી તમામ માટે મકાનની કટિબદ્ધતાનો પુનરોચ્ચાર કર્યો 
પ્રધાનમંત્રીએ આયુષ્માન ભારત અને સુગમ ભારત અભિયાન જેવી મુખ્ય યોજનાઓની પ્રગતિની સમીક્ષા કરી 
પ્રધાનમંત્રીએ રાજ્યોને અપીલ કરી કે તેઓ અત્યારે ચોમાસા દરમિયાન જળ સંરક્ષણ પર મહત્તમ ધ્યાન આપો

પ્રધાનમંત્રી શ્રી નરેન્દ્ર મોદીએ અતિ-સક્રિય શાસન અને સમયસર અમલીકરણ માટે આઇસીટી આધારિત મલ્ટિમોડલ પ્લેટફોર્મ – પ્રગતિ મારફતે આજે 30મી બેઠકની અધ્યક્ષતા કરી હતી. કેન્દ્ર સરકારનાં નવા કાર્યકાળમાં આ પ્રગતિની પહેલી બેઠક હતી. અગાઉનાં કાર્યકાળમાં પ્રગતિ મારફતે યોજાયેલી 29 બેઠકોમાં 12 લાખ કરોડ રૂપિયાથી વધારેનું કુલ રોકાણ ધરાવતી 257 પરયોજનાઓની સમીક્ષા થઈ હતી. 47 કાર્યક્રમો/યોજનાઓની સમીક્ષા કરવામાં આવી હતી. 17 ક્ષેત્રો (21 વિષયો)માં લોકફરિયાદોનાં સમાધાનની પણ સમીક્ષા કરવામાં આવી હતી. પ્રધાનમંત્રીએ આજે પ્રધાનમંત્રી આવાસ યોજના (શહેરી) સાથે સંબંધિત ફરિયાદોનાં સમાધાનની પ્રગતિની સમીક્ષા કરી હતી. તેમણે કેન્દ્ર સરકારની આ કટિબદ્ધતાનો પુનરોચ્ચાર કર્યો હતો કે, કોઈ પણ પરિવાર વર્ષ 2022 સુધી બેઘર નહિં હોય અને અધિકારીઓને પ્રેરિત કર્યા હતા કે, તેઓ આ ઉદ્દેશને હાંસલ કરવાની દિશામાં મહેનતથી કાર્ય કરે અને માર્ગમાં આવતા તમામ અવરોધો દૂર કરે. પ્રધાનમંત્રીએ નાણાકીય સેવાઓનાં વિભાગ સાથે જોડાયેલી જનફરિયાદોનાં સમાધાનની પણ સમીક્ષા કરી હતી. પ્રધાનમંત્રીએ આયુષ્માન ભારતની કાર્યપદ્ધતિનાં વિસ્તારનો અભ્યાસ કરીને તેમને જણાવ્યું હતું કે, આશરે 35 લાખ લાભાર્થીઓ હોસ્પિટલમાં ભરતી થઈને સારવારની સુવિધાનો લાભ મેળવી ચૂક્યાં છે અને અત્યાર સુધી 16,000 હોસ્પિટલ આ યોજનામાં સામેલ થઈ છે. પ્રધાનમંત્રીએ આ રાજ્યો સાથે વાતચીત કરવાનું આહવાન કર્યું છે, જે યોજનામાં સર્વશ્રેષ્ઠ કાર્યપદ્ધતિ અને સુધારામાં મદદ કરી શકે છે. તેમણે કહ્યું હતું કે, મહાત્વાકાંક્ષી જિલ્લાઓમાં યોજનાનાં લાભ અને સકારાત્મક પ્રભાવ વિશે એક અભ્યાસ થવો જોઈએ. તેમણે એ જાણકારી પણ મેળવી હતી કે, આ યોજનાનાં દુરુપયોગ અને ગોટાળાનાં ક્યારેક બહાર આવતાં કિસ્સાઓને અટકાવવા માટે કયાં પગલા ઉઠાવવામાં આવ્યાં છે. સુગમ્ય ભારત અભિયાનની પ્રગતિની સમીક્ષા કરીને પ્રધાનમંત્રીએ જાહેર સંકુલો સુધી પહોંચવામાં દિવ્યાંગજનોને પડતી મુશ્કેલીઓનાં સંબંધમાં જાણકારી એકત્ર કરવાની એક સિસ્ટમ ઊભી કરવા માટે ટેકનોલોજીનો ઉપયોગ કરવાનો આગ્રહ કર્યો છે. તેમણે દિવ્યાંગજનો માટે પહોંચ વધારવાનું સમાધાન શોધવામાં લોકોને વધુ ભાગીદાર થવા અને સંવેદનશીલતાનું આહવાન કર્યું હતું. જલશક્તિનાં મહત્ત્વ પર ભાર મૂકીને પ્રધાનમંત્રીએ રાજ્યોને અપીલ કરી હતી કે, તેઓ હાલ ચોમાસા દરમિયાન જળ સંરક્ષણની દિશામાં મહત્તમ પ્રયાસ કરે. પ્રધાનમંત્રીએ રેલવે, માર્ગ ક્ષેત્રમાં આઠ મહત્ત્વપૂર્ણ માળખાગત સુવિધાની યોજનાઓની પ્રગતિની સમીક્ષા કરી હતી. આ યોજનાઓ બિહાર, ઉત્તરપ્રદેશ, મધ્યપ્રદેશ, મહારાષ્ટ્ર, ઓડિશા, હિમાચલપ્રદેશ અને ગુજરાત સહિત અનેક રાજ્યોમાં ફેલાયેલી છે.
પ્રમુખ અશરફ ગનીએ પ્રધાનમંત્રી સાથે વાત કરીને પઠાણકોટમાં થયેલા સીમાપારના આતંકી હુમલાને વખોડ્યો

અફઘાનિસ્તાનના પ્રમુખ શ્રી અશરફ ગનીએ પ્રધાનમંત્રી સાથે ફોન પર વાત કરી હતી. તેમણે પઠાણકોટમાં થયેલા સીમાપારના આતંકી હુમલાને કડક શબ્દોમાં વખોડી કાઢ્યો હતો અને હુમલામાં જીવ ગુમાવનારા લોકો પ્રત્યે શોક વ્યક્ત કર્યો હતો. પ્રમુખ ઘાનીએ પ્રધાનમંત્રીને મઝાર-એ-શરીફમાં થયેલા આતંકી હુમલા વિશે પણ માહિતી આપી હતી અને ભારતમાં ભૂકંપમાં જાન-માલ ગુમાવનારાને પોતાનો સહયોગ હોવાનું જણાવ્યું હતું. પ્રધાનમંત્રીએ પ્રમુખ ગનીને સીમાપારના આતંક અને ભૂકંપની ઘટનાઓમાં મદદના સંદેશ માટે તેમનો આભાર વ્યક્ત કર્યો હતો. તેમણે મઝાર-એ-શરીફમાં થયેલા આતંકી હુમલાને ખાળવા માટે અફઘાન નેશનલ સિક્યોરિટી ફોર્સીઝે બતાવેલી અસાધારણ બહાદુરી અને હિંમતને પણ ખૂબ બિરદાવી હતી. તેમજ ભારતીય એલચીની કચેરી અને અધિકારીઓના સંરક્ષણ અને સલામતિ સુનિશ્ચિત કરવા બદલ તેમની પ્રશંસા કરી હતી. પ્રધાનમંત્રીએ પ્રમુખ ગનીને જણાવ્યું હતું કે ભારત હંમેશા અફઘાનિસ્તાનના લોકોની સાથે જ રહેશે.
પ્રધાનમંત્રીએ શહીદ ભગતસિંહની જયંતિએ તેમને નમન કર્યા

પ્રધાનમંત્રી શ્રી નરેન્દ્ર મોદીએ જણાવ્યું કે તેઓ શહીદ ભગતસિંહને તેમની જયંતીએ નમન કરે છે. પ્રધાનમંત્રીએ કહ્યું,‘‘ હું શહીદ ભગતસિંહને તેમની જયંતિએ નમન કરૂ છું. તેમણે તેમના જીવનનો ભોગ આપ્યો કે જેથી આપણે સ્વતંત્રતા, સ્વાતંત્ર્ય અને ગૌરવ પૂર્ણ જીવન જીવી શકીએ’’.
ઇન્ડોનેશિયાના બાલીમાં ભારતીય સમુદાય અને ભારતના મિત્રો સાથે પ્રધાનમંત્રીનો વાર્તાલાપ

પ્રધાનમંત્રી શ્રી નરેન્દ્ર મોદીએ 15 નવેમ્બર 2022ના રોજ ઇન્ડોનેશિયાના બાલીમાં ભારતીય ડાયસ્પોરા અને ફ્રેન્ડ્સ ઑફ ઇન્ડિયાના 800થી વધુ સભ્યો સાથે સંબોધન કર્યું અને વાર્તાલાપ કર્યો. સમગ્ર ઇન્ડોનેશિયામાંથી વાઇબ્રન્ટ અને વૈવિધ્યસભર ભીડ એકઠી થઇ હતી. તેમના સંબોધન દરમિયાન પ્રધાનમંત્રીએ ભારત અને ઇન્ડોનેશિયા વચ્ચેના ગાઢ સાંસ્કૃતિક અને સભ્યતાના સંબંધોને પ્રકાશિત કર્યા હતા. તેમણે બંને દેશો વચ્ચે કાયમી સાંસ્કૃતિક અને વેપાર જોડાણને ઉજાગર કરવા "બાલી જાત્રા"ની વર્ષો જૂની પરંપરાનો ઉલ્લેખ કર્યો. તેમણે ભારત અને ઇન્ડોનેશિયા વચ્ચે વિવિધ ક્ષેત્રોમાં સમાનતાઓને પણ પ્રકાશિત કરી. પ્રધાનમંત્રી શ્રીએ તેમની દત્તક લીધેલી માતૃભૂમિ માટે સખત મહેનત અને સમર્પણ દ્વારા વિદેશમાં ભારતનું કદ અને પ્રતિષ્ઠા વધારવા માટે સમુદાયના સભ્યોની પ્રશંસા કરી હતી. તેમણે ભારત-ઇન્ડોનેશિયા સંબંધોના સકારાત્મક માર્ગ અને તેના મજબૂતીકરણમાં ભારતીય સમુદાયના સભ્યો દ્વારા ભજવવામાં આવેલી નિર્ણાયક ભૂમિકા વિશે પણ વાત કરી હતી. પ્રધાનમંત્રીએ ભારતની વિકાસ ગાથા, તેની સિદ્ધિઓ અને ભારત વિવિધ ક્ષેત્રો જેમ કે ડિજિટલ ટેક્નોલોજી, ફાઇનાન્સ, આરોગ્ય, ટેલિકોમ અને અવકાશમાં કરી રહ્યું છે તેવા જબરદસ્ત પગલાઓ પર પ્રકાશ પાડ્યો હતો. તેમણે એ પણ ઉલ્લેખ કર્યો કે વિકાસ માટે ભારતના રોડમેપમાં વિશ્વની રાજકીય અને આર્થિક આકાંક્ષાઓનો સમાવેશ થાય છે અને આત્મનિર્ભર ભારતનું વિઝન વૈશ્વિક સારાની ભાવનાને મૂર્ત બનાવે છે. પ્રધાનમંત્રીએ 8 થી 10 જાન્યુઆરી, 2023 દરમિયાન મધ્યપ્રદેશના ઈન્દોરમાં યોજાનાર આગામી પ્રવાસી ભારતીય દિવસ સંમેલનમાં અને પછીથી ગુજરાતમાં યોજાનાર પતંગ ઉત્સવમાં હાજરી આપવા માટે ભારતના સમુદાયના સભ્યો અને મિત્રોને આમંત્રણ આપ્યું હતું.
પ્રધાનમંત્રી એ ગોવા રોજગાર મેળાને સંબોધન કર્યું

પ્રધાનમંત્રી શ્રી નરેન્દ્ર મોદીએ આજે વીડિયો સંદેશ દ્વારા ગોવા સરકારના રોજગાર મેળાને સંબોધિત કર્યો હતો. પ્રધાનમંત્રીએ ધનતેરસ પર કેન્દ્રીય સ્તરે રોજગાર મેળાનો વિચાર શરૂ કર્યો હતો. સરકારના કેન્દ્રીય સ્તરે 10 લાખ નોકરીઓ આપવાના અભિયાનની આ શરૂઆત હતી. ત્યારથી, પ્રધાનમંત્રીએ ગુજરાત, જમ્મુ અને કશ્મીર અને મહારાષ્ટ્ર સરકારોના રોજગાર મેળાઓને સંબોધિત કર્યા છે, અને નવા નિમણૂક પામેલાઓને બે દિવસ પહેલા લગભગ 71,000 નિમણૂક પત્રોનું વિતરણ કરતી વખતે વિવિધ સરકારી વિભાગોમાં તમામ નવા નિમણૂકો માટે ઓનલાઈન ઓરિએન્ટેશન કોર્સ માટે કર્મયોગી પ્રારંભ મોડ્યુલ પણ લોન્ચ કર્યું હતું. સભાને સંબોધતા, પ્રધાનમંત્રીએ તેમના નિમણૂક પત્રો મેળવનારા યુવાનોને અભિનંદન આપ્યા હતા અને ટિપ્પણી કરી હતી કે રોજગાર નિર્માણમાં ગોવા સરકાર દ્વારા આ એક મહત્વપૂર્ણ પગલું છે. પ્રધાનમંત્રીએ માહિતી આપી હતી કે આગામી મહિનાઓમાં ગોવા પોલીસ અને અન્ય વિભાગોમાં વધુ ભરતી અભિયાન હાથ ધરવામાં આવનાર છે. "આ ગોવા પોલીસ દળને મજબૂત બનાવશે અને પરિણામે નાગરિકો અને પ્રવાસીઓ માટે સુરક્ષા વ્યવસ્થામાં વધારો થશે", તેમ તેમણે જણાવ્યું હતું. શ્રી મોદીએ ટિપ્પણી કરી હતી કે, "છેલ્લા કેટલાક અઠવાડિયાથી દેશના વિવિધ રાજ્યોમાં રોજગાર મેળાઓનું સતત આયોજન કરવામાં આવી રહ્યું છે જ્યારે કેન્દ્ર સરકાર પણ હજારો યુવાનોને નોકરીઓ પૂરી પાડી રહી છે". પ્રધાનમંત્રીએ યુવાનોના સશક્તિકરણ માટે પોતાના સ્તરે આવા રોજગાર મેળાઓનું આયોજન કરવા માટે ડબલ એન્જિન સરકારો દ્વારા શાસિત રાજ્યોના પ્રયાસો પર આનંદ વ્યક્ત કર્યો હતો. પ્રધાનમંત્રીએ રેખાંકિત કર્યું કે છેલ્લા 8 વર્ષમાં કેન્દ્ર સરકારે ગોવાના વિકાસમાં હજારો કરોડ રૂપિયાનું રોકાણ કર્યું છે. લગભગ રૂ. 3000 કરોડના ખર્ચે બનેલ મોપા ખાતે ટૂંક સમયમાં ઉદ્ઘાટન થનાર એરપોર્ટ પર પ્રકાશ પાડતા પ્રધાનમંત્રીએ કહ્યું કે તે ગોવાના હજારો લોકો માટે રોજગારનું મુખ્ય સ્ત્રોત બન્યું છે, જે કનેક્ટિવિટી અને સમાન છે. ઇન્ફ્રાસ્ટ્રક્ચર પ્રોજેક્ટ કે જે રાજ્યમાં ચાલી રહ્યા છે. પ્રધાનમંત્રીએ જણાવ્યું હતું કે, "સ્વયમ્પૂર્ણ ગોવા" નું વિઝન રાજ્યમાં મૂળભૂત સુવિધાઓમાં સુધારો કરવાની સાથે ઇન્ફ્રાસ્ટ્રક્ચરમાં પણ સુધારો કરવાનો છે," ગોવા પ્રવાસન માસ્ટર પ્લાન અને નીતિનો ઉલ્લેખ કરતાં પ્રધાનમંત્રીએ માહિતી આપી હતી કે રાજ્ય સરકાર ગોવાના વિકાસ માટે એક નવી બ્લુપ્રિન્ટ લઈને આવી છે જેણે પ્રવાસન ક્ષેત્રમાં રોકાણ માટે નવી શક્યતાઓ ખોલી છે અને તેના કારણે મોટી સંખ્યામાં રોજગારીને વેગ મળ્યો છે. પરંપરાગત ખેતીમાં રોજગારી વધારવા માટે ગોવાના ગ્રામીણ વિસ્તારોને આર્થિક મજબૂતી આપવા માટે લેવામાં આવી રહેલા પગલાઓને સ્પર્શતા પ્રધાનમંત્રીએ માહિતી આપી હતી કે ડાંગર, ફળની પ્રક્રિયા, નારિયેળ, શણ અને મસાલાનું ઉત્પાદન કરતા ખેડૂતોને સ્વ-સહાય જૂથો સાથે જોડવામાં આવી રહ્યા છે. તેમણે રેખાંકિત કર્યું કે આ પ્રયાસો ગોવામાં રોજગાર અને સ્વ-રોજગાર માટે ઘણી નવી તકો ઊભી કરી રહ્યા છે. નવા નિમણૂકોને ગોવાના વિકાસ તેમજ દેશના વિકાસ માટે કામ કરવા વિનંતી કરતાં પ્રધાનમંત્રીએ ટિપ્પણી કરી કે, "તમારા જીવનના સૌથી મહત્વપૂર્ણ 25 વર્ષ હવે શરૂ થવા જઈ રહ્યા છે." પ્રધાનમંત્રીએ તેમના સંબોધનનું સમાપન વિકસીત ભારતના તેમના વિઝનને પ્રકાશિત કરીને અને 2047 સુધીમાં ન્યુ ઈન્ડિયાનું લક્ષ્ય નક્કી કરીને કર્યું હતું. “તમારી પાસે ગોવાના વિકાસની સાથે 2047ના નવા ભારતનું લક્ષ્ય છે. મને ખાતરી છે કે તમે બધા તમારા કર્તવ્યના માર્ગને અત્યંત નિષ્ઠા અને તત્પરતા સાથે અનુસરવાનું ચાલુ રાખશો”, એમ કહી પ્રધાનમંત્રીએ પોતાનું સંબોધન સમાપ્ત કર્યું હતું.
પ્રધાનમંત્રી ચંદ્રયાન-2ના અંતિમ ઉતરણના સાક્ષી બનશે

પ્રધાનમંત્રી શ્રી નરેન્દ્ર મોદી 7મી સપ્ટેમ્બર, 2019ના રોજ ચંદ્રના દક્ષિણ ધ્રુવ પર ચંદ્રયાન-2ના અંતિમ ઉતરણના સાક્ષી બનવા બેંગાલુરુ ખાતે ઇસરોના મુખ્યમથકની મુલાકાતલેશે. તેઓ આ ઐતિહાસિકઅવસર દરમિયાન સમગ્ર ભારતમાં ધોરણ 8થી 10ના વિદ્યાર્થીઓમાટેયોજાયેલી અંતરિક્ષ વિજ્ઞાન પરની પ્રશ્નોત્તરી સ્પર્ધાના વિજેતાઓ સાથે વાર્તાલાપ પણકરશે. પ્રધાનમંત્રી તરીકે વિજ્ઞાન અને તેની સિદ્ધિઓ પ્રત્યે ઊંડો રસ ધરાવતા શ્રી નરેન્દ્ર મોદીની ઇસરો મુલાકાત ભારતીય અવકાશ વિજ્ઞાનીકોના જૂસ્સામાં અનેકગણો વધારો કરશે અને નવીન વિચારો તથા સંશોધન ભાવના વિકસાવવા યુવાનોને પ્રેરણા પુરી પાડશે. ચંદ્રયાન-2 અભિયાન પ્રત્યે પોતાનો અંગત રસ દર્શાવતા શ્રી મોદીએ તેના વિશે જણાવ્યું હતું કે, “આ અભિયાન હૃદયથી ભારતીય છે અને આત્માથી પણ ભારતીય છે. આ સંપૂર્ણ સ્વદેશી અભિયાન છે,આ હકીકત જ દરેક ભારતીયોને ગૌરવ અપાવશે.” ઇસરોએ પોતાના નિવેદનમાં જણાવ્યું છે કે,“લેન્ડર વિક્રમનો ચંદ્ર પર ઉતરણ કરવાનો સમય 7મી સપ્ટેમ્બર, 2019ના રોજ મધરાત્રેભારતીય સમય અનુસાર 01:00 થી 02:00 દરમિયાન નિર્ધારિત કરવામાં આવ્યો છે, ત્યાર બાદ લેન્ડર 01:30 થી 02:30 કલાકની વચ્ચે ચંદ્રની સપાટીને સ્પર્શકરશે.”
પ્રધાનમંત્રીએ લોકસભા અધ્યક્ષ શ્રી ઓમ બિરલાને તેમના જન્મદિને શુભેચ્છાઓ પાઠવી

પ્રધાનમંત્રી શ્રી નરેન્દ્ર મોદીએ લોકસભા અધ્યક્ષ શ્રી ઓમ બિરલાજીને તેમના જન્મદિને શુભેચ્છાઓ પાઠવી હતી. પ્રધાનમંત્રીએ એક ટ્વીટમાં કહ્યું; “લોકસભા અધ્યક્ષ શ્રી ઓમ બિરલાજીને જન્મદિનની શુભકામનાઓ. તેમના સંસદીય પ્રક્રિયાઓ વિશેના ત્રુટિહીન જ્ઞાન અને તેઓ જે રીતે સંસદીય પ્રક્રિયાઓ અંગે કાર્યવાહી કરે છે તે વ્યાપકપણે સન્માનિત છે. તેઓ સંસદીય વાર્તાલાપને ઉત્કૃષ્ટ બનાવવા માટે નોંધપાત્ર પ્રયાસો કરી રહ્યા છે. તેમના દીર્ઘાયુ માટે પ્રાર્થના.
મંત્રીમંડળે ભારત અને અમેરિકા વચ્ચે ભારતમાં ગ્લોબલ આંત્રપ્રિન્યોરશિપ સમિટ 2017નું સહઆયોજન કરવા થયેલા સમજૂતીકરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રિય મંત્રીમંડળે ભારતમાં વર્ષ 2017માં ગ્લોબલ આંત્રપ્રિન્યોરશિપ સમિટ (જીઇએસ)નું સહઆયોજન કરવા ભારત અને અમેરિકા વચ્ચે થયેલા સમજૂતીકરાર (એમઓયુ)ને કાર્યોત્તર મંજૂરી આપી છે. આ એમઓયુ જવાબદારીઓની વહેંચણી, લોજિસ્ટિક્સ સહિત સહકારનાં ક્ષેત્રો તથા સમિટને સરળતાપૂર્વક હાથ ધરવા માટે બંને પક્ષો વચ્ચે સ્થળ સંબંધિત જરૂરિયાતો વિશે જણાવે છે. જીઇએસ-2017એ ઉદ્યોગસાહસિકો અને રોકાણકારોને નવાં જોડાણો કરવા માટે વિશ્વનાં અગ્રણી ઉદ્યોગ દિગ્ગજોને મળવા, નેટવર્કિંગ સેશન, સ્પર્ધાઓ કરવા, વ્યૂહાત્મક વર્કશોપ યોજવા અને સેક્ટર-સ્પેસિફિક પ્રોગ્રામ હાથ ધરવા ઉત્કૃષ્ટ તકો પ્રદાન કરી હતી. આ સમિટે યુવાન ઉદ્યોગસાહસિકો, ખાસ કરીને મહિલા ઉદ્યોગસાહસિકો અને વંચિત જૂથોને લાંબા ગાળે આર્થિક તકોનું સંવર્ધન કરવા મંચ પ્રદાન કર્યુ હતુ. પૃષ્ઠભૂમિ જીઇએસ-2017 હૈદરાબાદમાં 28થી 30 નવેમ્બર, 2017 સુધી યોજાઈ હતી. તેમાં બહુરાષ્ટ્રીય કંપનીઓનાં સીઇઓ, નીતિનિર્માતાઓ અને સરકારી અધિકારીઓ ઉપરાંત 150 દેશોમાંથી 1500થી વધારે રજિસ્ટર્ડ પ્રતિનિધિઓ સામેલ થયાં હતાં. ભારતમાં જીઇએસની આઠમી એડિશન વર્ષ 2017માં યોજવા માટે પ્રધાનમંત્રી શ્રી નરેન્દ્ર મોદી અને અમેરિકાનાં તત્કાલિન રાષ્ટ્રપ્રમુખ બરાક ઓબામા વચ્ચે 7 જૂન, 2016નાં રોજ આયોજિત બેઠકમાં નિર્ણય લેવાયો હતો. ત્યારબાદ પ્રધાનમંત્રી મોદીએ 25થી 27 જૂન, 2017 સુધી અમેરિકાની મુલાકાત લીધી હતી, જેમાં આ નિર્ણયની પુનઃપુષ્ટિ કરી હતી અને અમેરિકાનાં રાષ્ટ્રપ્રમુખ ડોનાલ્ડ ટ્રમ્પનાં સલાહકાર ઇવાન્કા ટ્રમ્પને ભારતમાં જીઇએસમાં અમેરિકન પ્રતિનિધિમંડળ લઈને આવવાનું આમંત્રણ આપ્યું હતું. જીઇએસ, વિકાસ કરતાં ઉદ્યોગસાહસિકો માટે અગ્રણી મંચ છે. આ સમિટ વિશ્વનાં અગ્રણી ઉદ્યોગપતિઓ સાથે મળવાની, આંતરાષ્ટ્રીય ઉદ્યોગસાહસિકોનાં નેટવર્કિંગની, ઇન્નોવેટર્સ, રોકાણકારો સાથે બેઠક યોજવાની તક પ્રદાન કરે છે. સમિટે ઉદ્યોગસાહસિકો અને રોકાણકારો વચ્ચે નવા જોડાણો કરવામાં મદદરૂપ થવા સ્પર્ધા કરવા, વ્યૂહાત્મક કાર્યશાળાઓ યોજવા અને સેક્ટર-પ્રોગ્રામ માટે મંચ પણ પ્રદાન કર્યો હતો. સમિટે યુવા ઉદ્યોગસાહસિકો, ખાસ કરીને ઉદ્યોગસાહસિકો અને સ્ટાર્ટ-અપ્સ માટે આર્થિક તકોમાં નોંધપાત્ર વધારો કર્યો હતો.
પ્રધાનમંત્રીએ અમદાવાદમાં ગુજરાત પંચાયત મહાસંમેલનને સંબોધિત કર્યું

પ્રધાનમંત્રી શ્રી નરેન્દ્ર મોદીએ આજે અમદાવાદમાં ગુજરાત પંચાયત મહાસંમેલનને સંબોધિત કર્યું હતું. આ કાર્યક્રમમાં રાજ્યભરમાંથી પંચાયતી રાજના પ્રતિનિધિઓએ હાજરી આપી હતી. પ્રધાનમંત્રીએ નોંધ્યું હતું કે ગુજરાત બાપુ અને સરદાર વલ્લભભાઈ પટેલની ભૂમિ છે. તેમણે કહ્યું, “બાપુ હંમેશા ગ્રામીણ વિકાસ, આત્મનિર્ભર ગામડાંઓની વાત કરતા હતા. આજે, જ્યારે આપણે અમૃત મહોત્સવ ઉજવી રહ્યા છીએ, ત્યારે આપણે બાપુનાં 'ગ્રામીણ વિકાસ'નાં સ્વપ્નને પૂર્ણ કરવું જ જોઈએ.” પ્રધાનમંત્રીએ મહામારીનાં શિસ્તબદ્ધ અને સારાં સંચાલન માટે ગુજરાતની પંચાયત અને ગામડાંઓની ભૂમિકાની પ્રશંસા કરી હતી. તેમણે એ પણ નોંધ્યું હતું કે ગુજરાતમાં મહિલા પંચાયત પ્રતિનિધિઓની સંખ્યા પુરૂષ પ્રતિનિધિઓ કરતાં વધુ છે. તેમણે કહ્યું કે, દોઢ લાખથી વધુ પંચાયત પ્રતિનિધિઓ એકસાથે વિચાર-વિમર્શ કરી રહ્યા હોય એ હકીકત કરતાં ભારતીય લોકશાહીની તાકાતનું પ્રતીક બીજું કંઈ નથી. પ્રધાનમંત્રીએ પંચાયતના સભ્યોને નાની પરંતુ ખૂબ જ પાયાની પહેલ વડે ગામનો વિકાસ કેવી રીતે સુનિશ્ચિત કરી શકાય તે અંગે માર્ગદર્શન આપ્યું હતું. તેમણે તેમને તેમની શાળાના જન્મદિવસ અથવા સ્થાપના દિવસની ઉજવણી કરવાની સલાહ આપી. આ રીતે, તેમણે શાળાનાં કેમ્પસ અને વર્ગોને સાફ કરવા અને શાળા માટે સારી પ્રવૃત્તિઓ હાથ ધરવાની સલાહ આપી. દેશ આઝાદી કા અમૃત મહોત્સવ 23 ઓગસ્ટ સુધી ઉજવી રહ્યો છે એમ કહીને તેમણે આ સમયગાળા દરમિયાન ગામમાં 75 પ્રભાતફેરી (સવારે સરઘસ) કાઢવાનું સૂચન કર્યું હતું. આગળ વધીને, તેમણે આ સમયગાળા દરમિયાન 75 કાર્યક્રમો યોજવાની સલાહ આપી હતી જેમાં સમગ્ર ગામની જનતાએ ભેગા થઈને ગામના સર્વાંગી વિકાસ વિશે વિચારવું જોઈએ. વધુ એક સૂચન ઉમેરતા તેમણે કહ્યું કે ગામડાંઓએ ભારતની આઝાદીનાં 75 વર્ષની સ્મૃતિમાં 75 વૃક્ષો વાવી એક નાનું વન બનાવવું જોઈએ. દરેક ગામમાં ઓછામાં ઓછા 75 ખેડૂતો એવા હોવા જોઈએ કે જેઓ કુદરતી ખેતી પદ્ધતિ અપનાવે. તેમણે કહ્યું કે ધરતી માતાને ખાતર અને રસાયણોના ઝેરથી મુક્તિ મળવી જોઈએ. પ્રધાનમંત્રીએ ઉમેર્યું હતું કે વરસાદનાં પાણીને બચાવવા માટે 75 ખેત તલાવડીઓ બનાવવી જોઈએ જેથી કરીને ભૂગર્ભ જળ સ્તર વધે અને ઉનાળાના દિવસોમાં તે મદદરૂપ બને. તેમણે એ સુનિશ્ચિત કરવાની પણ સલાહ આપી હતી કે ફૂટ એન્ડ માઉથ રોગથી બચાવવા માટે એક પણ ઢોર રસીકરણ વિના ન રહેવો જોઇએ. પ્રધાનમંત્રીએ તેમને પંચાયત ઘર અને શેરીઓમાં વીજળી બચાવવા માટે એલઇડી બલ્બ અપનાવવાની અપીલ કરી હતી. તેમણે એમ પણ કહ્યું કે નિવૃત્ત સરકારી કર્મચારીઓને ગામમાં એકત્ર કરવા જોઈએ અને ગામડામાં જન્મદિવસની ઉજવણી કરવી જોઈએ જેમાં લોકો ભેગા થાય અને લોકોનાં કલ્યાણ વિશે ચર્ચા કરે. તેમણે પંચાયતના સભ્યોને સલાહ આપી હતી કે એક સભ્યએ દિવસમાં ઓછામાં ઓછી એક વખત 15 મિનિટ માટે સ્થાનિક શાળાની મુલાકાત લેવી જોઈએ જેથી ગામની શાળા કડક દેખરેખ હેઠળ રહે અને શિક્ષણ અને સ્વચ્છતાનાં સારાં ધોરણો જાળવવામાં આવે. તેમણે પંચાયતના સભ્યોને કોમન સર્વિસ સેન્ટર્સ (સીએસસી)નો મહત્તમ લાભ લેવા લોકોને જાગૃત કરવા અપીલ કરી હતી જે ખરેખર સરકાર સુધીનો રાજમાર્ગ છે. આનાથી લોકોને રેલવે બુકિંગ વગેરે માટે મોટાં શહેરોની મુલાકાત ટાળવામાં મદદ મળશે. અંતે પ્રધાનમંત્રીએ પંચાયતના સભ્યોને સલાહ આપી હતી કે તેઓ સુનિશ્ચિત કરે કે શાળામાંથી કોઈ પણ બાળક અધવચ્ચે શાળા ન છોડે અને કોઈ પણ બાળક તેની યોગ્યતા મુજબ શાળામાં કે આંગણવાડીમાં પ્રવેશ લીધા વગર ન રહે. પ્રધાનમંત્રીએ ઉપસ્થિત પંચાયતના સભ્યો પાસેથી વચનો માંગ્યા જેમણે જોરદાર તાળીઓના ગડગડાટ સાથે સમર્થન આપ્યું હતું.
સ્વામી વિવેકાનંદનાં શિકાગો સંમેલનની 125મી વર્ષગાંઠ અને પંડિત દીનદયાળ ઉપાધ્યાયની જન્મ શતાબ્દીનાં પ્રસંગે પ્રધાનમંત્રી વિદ્યાર્થી સંમેલનને સંબોધિત કરશે.

પ્રધાનમંત્રી શ્રી નરેન્દ્ર મોદી 11 સપ્ટેમ્બર, 2017નાં રોજ સ્વામી વિવેકાનંદનાં શિકાગો સંબોધનની 125મી વર્ષગાંઠ અને પંડિત દીનદયાળ ઉપાધ્યાયની જન્મ શતાબ્દીની ઉજવણી પર ‘યંગ ઇન્ડિયા, ન્યૂ ઇન્ડિયા’ થીમ પર આયોજિત વિદ્યાર્થી સંમેલનને સંબોધિત કરશે. પ્રધાનમંત્રીએ તેમનાં એકાઉન્ટમાંથી શ્રેણીબદ્ધ ટ્વીટ કરીને કહ્યું હતું કેઃ “આવતીકાલે હું ‘યંગ ઇન્ડિયા, ન્યૂ ઇન્ડિયા’ થીમ પર વિદ્યાર્થીઓનાં સંમેલનને સંબોધિત કરવા આતુર છું. વિદ્યાર્થી સંમેલન 11 સપ્ટેમ્બરનાં રોજ યોજાશે. આ ઐતિહાસિક દિવસ છે, કારણ કે વર્ષ 1893માં આ જ તારીખે સ્વામી વિવેકાનંદે શિકાગોમાં ઐતિહાસિક સંબોધન કર્યું હતું. ચાલુ વર્ષે આપણે સ્વામી વિવેકાનંદનાં શિકાગો સંબોધનની 125મી વર્ષગાંઠ ઉજવી રહ્યાં છીએ અને સાથે સાથે પંડિત દીનદયાળ ઉપાધ્યાયની જન્મ શતાબ્દીની ઉજવણી પણ કરી રહ્યાં છીએ. સ્વામી વિવેકાનંદને યુવા શક્તિમાં દ્રઢ વિશ્વાસ હતો. તેઓ રાષ્ટ્રનિર્માણમાં યુવાનોનાં મહત્ત્વપૂર્ણ સ્થાનને સમજતાં હતાં. સ્વામી વિવેકાનંદનાં આદર્શોથી પ્રેરિત થઈને અમે આપણી યુવા પેઢીનાં સ્વપ્નો અને આકાંક્ષાઓને સાકાર કરવા સતત કામ કરી રહ્યાં છીએ.”